Ancjemò une volte il mês di Lui al è stât segnât di un aument de tension in Irlande dal Nord par vie des marcis oranzistis che a ricuardin la vitorie di Vielm III di Orange su Jacum II su la Boyne intal 1690. Tal inovâl di cheste bataie, di fat, i unioniscj a sfilin in diviersis localitâts de Irlande dal Nord e in cierts câs a pretindin di passâ ancje pai cuartîrs là che a son a stâ comunitâts nazionalistis. Chestis marcis a son deventadis dispès il pretest par violencis e atacs cuintri de popolazion nazionaliste. La istituzion di comissions par decidi il percors di chestis paradis no à rivât a eliminâ il probleme e la propueste di une riforme de legjislazion che e regole chest setôr e je stade refudade propit ai prins di Lui de maiorance dai membris dal Ordin di Orange. Chest an i incidents a àn interessât diviersis areis nordirlandesis, ma chei plui grues a son sclopâts ai 12 di Lui intal cuartîr nazionalist di Ardoyne a Béal Feirste / Belfast là che zovins republicans a àn atacât i oranziscj che a rivavin di Crumlin Road scortâts des fuarcis di polizie. I scuintris a àn causât diviers ferîts sei tra i zovins nazionaliscj che tra i poliziots. I incidents a son lâts indenant ancje tes zornadis seguitivis, ma cun mancul intensitât. Di plui bandis si à acusât i dissidents republicans di jessi i autôrs des violencis, ma si à ancje ricognossût che si à di cjatâ une soluzion definitive pes marcis di maniere che no sedin plui ocasion di incidents. De bande de polizie si à invidât dutis lis parts politichis a evitâ di stiçâ lis violencis setariis. Lis critichis de polizie cuintri de classe politiche nordirlandese a son alc di gnûf, come che al è gnûf il fat che lis critichis cuintri des fuarcis di polizie a rivin cumò plui de bande unioniste che no di chê republicane.
Font: BBC, 07-15/07/10; The Guardian, 13/07/10
fur_Latn eng_Latn